AIŠKINAMASIS RAŠTAS

Dėl pavedimo uždarajai akcinei bendrovei Molėtų autobusų parkui teikti viešąją keleivių pervežimo Molėtų rajono savivaldybės vietiniais maršrutais paslaugą

**1. Parengto tarybos sprendimo projekto tikslai ir uždaviniai**

Molėtų rajono savivaldybė (toliau – Savivaldybė) vykdo LR Vietos savivaldos įstatymo 6 str. 33 d. nustatytą savarankiškąją funkciją - keleivių vežimo vietiniais maršrutais organizavimas, lengvatinio keleivių vežimo kompensacijų skaičiavimas ir mokėjimas.

Lietuvos Respublikos kelių transporto kodekso 17-1 straipsnio 2 dalies 2 punktas numato, kad savivaldybių institucijos vežėjus teikti viešąsias paslaugas pagal viešųjų paslaugų įsipareigojimus parenka tiesiogiai sudarydamos viešųjų paslaugų teikimo sutartį su vežėju, atitinkančiu Reglamento (EB) Nr. 1370/2007 5 straipsnyje nurodytus reikalavimus. Reglamento (EB) Nr. 1370/2007 5 straipsnio 2 dalis nustato, kad „vietos kompetentinga institucija gali nuspręsti viešąsias keleivinio transporto paslaugas teikti pati arba tiesiogiai sudaryti viešųjų paslaugų sutartis su teisiškai atskirtu subjektu, kurį vietos kompetentinga institucija, o institucijų grupės atveju – bent viena vietos kompetentinga institucija – kontroliuoja panašiai, kaip ji kontroliuoja savo padalinius“. Molėtų rajono savivaldybė valdo 100 proc. UAB Molėtų autobusų parko akcijų, todėl yra galimybė sudaryti sutartį su UAB Molėtų autobusų parku, kuris teiktų viešąją keleivių pervežimo vietiniais maršrutais paslaugą rajono ribose, kol konkurencingos procedūros būdu bus parinktas nuolatinis paslaugų teikėjas teikti viešąją keleivių pervežimo Molėtų rajono savivaldybės vietiniais maršrutais paslaugą. 2019 m. Savivaldybė planuoja atlikti konkurencingą vežimo paslaugos pirkimo (t. y. vežėjo parinkimo) procedūrą.

Siekdama užtikrinti savivaldybės savarankiškosios funkcijos vykdymą, Molėtų rajono savivaldybės administracija teikia sprendimo projektą - pavesti uždarajai akcinei bendrovei Molėtų autobusų parkui teikti viešąją keleivių pervežimo vietiniais maršrutais paslaugą, sudarant nuo 2019 m. vasario 1 d. viešųjų paslaugų teikimo sutartį su vežėju - uždarąja akcine bendrove Molėtų autobusų parku - viešosios keleivių pervežimo Molėtų rajono savivaldybės vietiniais maršrutais paslaugos teikimui iki tol, kol Europos Sąjungos Teisingumo Teismas priims prejudicinį sprendimą pagal Lietuvos Aukščiausiojo Teismo 2018 m. balandžio 13 d. nutartyje Nr.e3K-3-120-469/2018 suformuluotą kreipimąsi arba kol konkurencingos procedūros būdu bus parinktas nuolatinis paslaugų teikėjas ir su juo dėl paslaugų teikimo bus sudaryta sutartis teikti viešąją keleivių pervežimo Molėtų rajono savivaldybės vietiniais maršrutais paslaugą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 33 punktas, 16 straipsnio 4 dalis;

Lietuvos Respublikos kelių transporto kodekso 17-1 straipsnio 2 dalies 2 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiama pasekmė – priimtas sprendimas sudarys galimybę Savivaldybei įgyvendinti savivaldybės savarankiškąją funkciją - keleivių vežimo vietiniais maršrutais organizavimą ir išvengti pavojaus, kad viešosios keleivių pervežimo Molėtų rajono savivaldybės vietiniais maršrutais paslaugos teikimas nutrūks.

Neigiamų pasekmių nenumatoma.

**4. Priemonės sprendimui įgyvendinti**

Priėmus sprendimą su UAB Molėtų autobusų parku bus sudaryta paslaugų teikimo sutartis.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.